Lūgums sniegt prejudiciālu nolēmumu, ko 2023. gada 26. septembrī iesniedza Helsingin hallinto-oikeus (Somija) – B UG
(Lieta C-596/23, Pohjanri 1 )
Tiesvedības valoda – somu
Iesniedzējtiesa
Helsingin hallinto-oikeus
Pamatlietas puses
Prasītāja: B UG
Atbildētāja: Veronsaajien oikeudenvalvontayksikkö
Prejudiciālie jautājumi
Vai Direktīva 2008/118/EK, it īpaši tās 36. pants, kas attiecas uz tālpārdošanu, nepieļauj tādu valsts tiesību interpretāciju, atbilstoši kurai citā dalībvalstī reģistrētu akcīzes preču pārdevēju uzskata par tādu, kas ir piedalījies preču pārvadāšanā uz galamērķa valsti un ko galamērķa valstī tālpārdošanas dēļ uzskata par akcīzes nodokļa maksātāju tikai tādēļ, ka pārdevējs savā tīmekļa vietnē mudina pircēju izmantot konkrētu transporta uzņēmumu?
Vai akcīzes preču pārdevējs Direktīvas 2008/118/EK 36. panta 1. punkta izpratnē ir tieši vai netieši nosūtījis vai transportējis preces uz citu dalībvalsti un vai viņam tālpārdošanas rezultātā direktīvas izpratnē bija jāmaksā nodoklis, ja pārdevēja tīmekļa vietnē ir tikuši ieteikti konkrēti transporta uzņēmumi un sniegta informācija par pārvadāšanas izmaksām, kas rodas pircējam, un par pārvadāšanas izmaksām rēķinu ir izrakstījis transporta uzņēmums, kuram informācija par transportējamām precēm ir tikusi nosūtīta bez pircēja aktīvas rīcības? Vai šī jautājuma vērtējumā nozīme ir faktam, ka pircējs ar transporta uzņēmumu, kas minēts pārdevēja tīmekļa vietnē, ir noslēdzis atsevišķu līgumu par preču pārvadāšanu?
____________
1 Šīs lietas nosaukums ir izdomāts. Tas neatbilst neviena lietas dalībnieka reālajam personvārdam vai nosaukumam.